Predkladacia správa

Programovým vyhlásením vlády Slovenskej republiky z augusta 2006 sa vláda Slovenskej republiky v časti 7. 4 Verejná správa zaviazala, že „zabezpečí vykonanie odborného auditu legislatívy súvisiacej s verejnou správou a konaním pred orgánmi verejnej správy tak, aby bol v maximálnej miere znížený rozsah znepríjemňovania života občana byrokraciou“.
Vláda Slovenskej republiky v súvislosti s prerokovaním Správy o analýze vývoja a súčasného stavu verejnej správy uložila v bode D. 1. uznesenia vlády Slovenskej republiky č. 165 z 28. februára 2007 podpredsedovi vlády a ministrovi vnútra, podpredsedovi vlády  a ministrovi školstva, ministrovi dopravy, pôšt a telekomunikácií, ministrovi financií, ministrovi hospodárstva, ministrovi kultúry, ministrovi obrany, ministrovi pôdohospodárstva, ministerke práce, sociálnych vecí a rodiny, ministrovi výstavby a regionálneho rozvoja, ministrovi zdravotníctva, ministrovi životného prostredia a predsedovi Úradu geodézie, kartografie a katastra SR v termíne do 31. decembra 2007 vykonať audit všeobecne záväzných právnych predpisov podľa tabuľky č. 1 a č. 1a) prílohy k správe o analýze tak, aby došlo k zjednodušeniu a ku skvalitneniu výkonu štátnej správy vo vzťahu k fyzickým osobám a právnickým osobám.
Správa popisuje spôsob vykonania auditu príslušnými organizačnými útvarmi v pôsobnosti Ministerstva vnútra SR a v zovšeobecnenej podobe sumarizuje výsledky. Úlohy vyplývajúce z predloženého materiálu sú premietnuté do návrhu uznesenia vlády SR.
V rámci auditu boli uplatnené návrhy úprav aj k 32 zákonom a 5 organizačným aktom riadenia, ktoré patria do pôsobnosti iných ústredných orgánov štátnej správy. Tieto návrhy Ministerstvo vnútra SR zašle vecne príslušným odvetvovým ministerstvám.
Predmetný materiál bol zaslaný na medzirezortné pripomienkové konanie                   28 subjektom, ktoré uplatnili zásadné a odporúčajúce pripomienky vecného charakteru. Zásadná pripomienka Ministerstva spravodlivosti  Slovenskej republiky bola akceptovaná. Zásadné pripomienky Únie miest Slovenska boli na rozporovom konaní dňa 13. mája 2008 prerokované a odstránené. 

Materiál nemá finančný, ekonomický, environmentálny vplyv ani  vplyv na zamestnanosť a podnikateľské prostredie.